Den ottedobbelte Le Mans-vinder Tom Kristensen modtog en fornem pris, da motorsporten onsdag aften hyldede sig selv ved Dansk Motorsport Award. Ved showet i Cirkusbygningen modtog den nordjyske racerkører BT-prisen med over halvdelen af stemmerne. - Tak til alle, der har stemt på mig. Jeg er stolt og beæret over at modtage prisen, især fordi de nominerede kørere - Jan Magnussen, John Nielsen og Ole Olsen - er ikke kun store kørere, men også store mennesker, som har bidraget med flere gyldne øjeblikke i dansk motorsports historie, skriver Tom Kristensen på sin Facebookside. BT-prisen hædrer vinderen for sine præstationer gennem hele karrieren, og prisen, der onsdag blev uddelt for første gang, markerer starten på en Hall of Fa,e for landets største motorsportspræstationer. Der var også hyldest til unge motorsportstalenter og de største præstationer inden for forskellige discipliner i årets løb.

Opsummering:
Ved prisuddeling blev den nordjyske racerkører hædret for sin fornemme karriere.